KIRJALLINEN KYSYMYS E-3322/02 esittäjä(t): Hiltrud Breyer (Verts/ALE) komissiolle. Frankfurtin lentokentän ympäristövaikutusten arviointi.



Virallinen lehti nro 161 E , 10/07/2003 s. 0083 - 0083



KIRJALLINEN KYSYMYS E-3322/02 esittäjä(t): Hiltrud Breyer (Verts/ALE) komissiolle (25. marraskuuta 2002) Aihe: Frankfurtin lentokentän ympäristövaikutusten arviointi EU-direktiivin 85/337/ETY(1) mukaan tiettyjen tarkemmin määriteltyjen hankkeiden suunnitteluvaiheessa on tehtävä ympäristövaikutusten arviointi (YVA), jonka yhteydessä määritellään muun muassa melusuojavyöhykkeet. Frankfurtin lentokenttä on direktiivissä tarkoitettujen hankkeiden kaltainen hanke. Koska se on rakennettu jo kauan ennen direktiivin voimaantuloa, siitä ei ole tehty täydellistä, koko lentokentän ja aiemmin vahvistetut lentoreitit kattavaa ympäristövaikutusten arviointia(2). Kesällä 2001 Frankfurtin lentokentälle osoitettiin uusi, Taunus-vuoriston yli kulkeva lentoreitti, joka käyttää nykyisiä lähtö- ja laskeutumiskiitoteitä. Koska uudistus ei ollut rakennustoimi, siitä ei tehty ympäristövaikutusten arviointia. Yhteisön oikeuden kannalta asiassa ei näyttäisi olevan moitittavaa. Herää kuitenkin kysymys, onko edellä kuvatussa tapauksessa kyseessä lainsäädännössä oleva aukko. Jos Frankfurtin lentokenttä olisi rakennettu vasta 1980-luvun lopulla, siitä olisi tehty kattava ympäristövaikutusten arviointi, johon olisivat sisältyneet lentoreitit ja jossa olisi otettu melusuojavyöhykkeet. Kaikki myöhemmät muutokset olisivat tehneet tämän arvioinnin tulokset tyhjiksi ja edellyttäneet uutta YVA-prosessia. Koska asia ei kuitenkaan ole näin, vaan Frankfurtin lentokenttä on ollut olemassa 1950-luvun puolivälistä saakka, se ei ole sellainen kokonaishanke, joka edellyttäisi ympäristövaikutusten arviointia ja jonka melusuojavyöhykkeitä pitäisi suojella, koska sellaisia vyöhykkeitä ei ylipäänsä ole olemassa. Eikö tämä tarkoita, että Frankfurtin lentokentän naapurustossa asuvia kohdellaan kahdessa mielessä epäoikeudenmukaisesti? (1) EYVL L 175, 5.7.1985, s. 40. (2) Olen tietoinen, että muutos- ja uudisrakennustöistä on tehty ympäristövaikutusten arviointi. Margot Wallströmin komission puolesta antama vastaus (17. tammikuuta 2003) Parlamentin jäsen moittii siitä, että tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annettua direktiiviä 85/337/ETY(1), sellaisena kuin se on muutettuna 3. maaliskuuta 1997 annetulla direktiivillä 97/11/EY(2), ei ole sovellettu Frankfurtin lentoaseman rakentamisessa melusuojavyöhykkeiden osalta. Kuten parlamentin jäsen aivan oikein huomauttaa, Frankfurtin lentoaseman rakennusajankohdasta (1950-luvun puoliväli) johtuen ympäristövaikutusten arviointia (YVA) koskevaa direktiiviä ei ole sovellettu. Direktiivi 85/337/ETY (12 artikla) saatettiin osaksi kansallista lainsäädäntöä kolme vuotta sen tiedoksiantopäivän jälkeen eli 3. heinäkuuta 1988. Näin ollen rakennusluvat, jotka on annettu hankkeille ennen mainittua päivää, eivät kuulu YVA-direktiivin soveltamisalaan. Lentoaseman rakentaminen 1950-luvun puolivälissä ei sulje pois YVA-direktiivin soveltamista, mainittua direktiiviä on sovellettava vain, jos liitteessä I tai liitteessä II lueteltuihin, jo luvan saaneisiin hankkeisiin on tehty muutoksia tai laajennuksia, joilla voi olla huomattavia haitallisia vaikutuksia ympäristöön(3). Tässä tapauksessa jäsenvaltioiden on määritettävä tapauskohtaisella selvityksellä, raja-arvoilla tai perusteilla, onko hanke arvioitava ottaen huomioon direktiivissä esitetyt olennaiset arviointiperusteet. Komission käytettävissä olevien tietojen mukaan ei kuitenkaan voida osoittaa, että kesällä 2001 osoitettu Taunus-vuoriston yli kulkeva uusi lentoreitti kuuluisi ympäristövaikutusten arvioinnista annetun direktiivin soveltamisalaan. (1) EYVL L 175, 5.7.1985. (2) EYVL L 73, 14.3.1997. (3) Neuvoston direktiivin 97/11/EY liitteessä II oleva 13 kohta.